Verschiedenes aus Egerton 1782
Neídhi mac Onchon meic Fhinnlogha meic Finnfir, is hé in Cúchulaind Conmaicne. Dobí do chlannaib Conmeic meic
Fergusa & is hé tuc cath Arddo Rathain ind-Úib Fiachrach Aidhni co tinól na Conmacne uimmi. & is ann romarbad
Eidinn mac Clérigh & sochaidi maille friss.
Eolus mac Bipecht .i. Conmac a ainm. Dusrala cath for Connacht condorchair mór do Chonnacht ann. Is hé ba cenn Conmacni in tan sin .i. Conmac mac Bibecht & Eolus a ainm ó hsoin anúas. Ocus is hé dorad eolus fair .i. Cithrúad mac Fir Cóicat, drái na Conmacne, ar a eolchairecht a cath & a filidecht. Is úadh ainmnigther Eólus.
Golías .i. in fomoir, fer comraic deich & dá fichet & dá cét. La Dauíth dotuit Golias d'urchur tabaill iarum, conid airi sin romarb Dauíth deich & dá fichet & dá cét d'aenurchur.
Treo ingin Taidg meic Céin ben Lugnu meic Óengusa meic Fiachach Suidhe, unde dicitur Lugna Fer Trí .i. Fer
Trea. Nói meic bátar ac Lughna, a sé díb re Trea .i. Cett, Congus, Cinde, Daigri, Luchta, Corb. A thrí re hEdain ingin
Uilc Aithe .i. máthair Cormeic húi Chuind .i. Oengus ocus
Lugaid ocus Niad. Rouátar trí mná ac Lughna .i. Trea ocus
Coinde Chichech ocus Etan.
Trí túatha fuilet i nhÉrinn nách do Góidelaib .i. Garbraige & Húí Thairsig & Galeóin, acht d'íarsma Fer
mBolg dóib.